เอกสารแนบ 3

รายงานความรับผิดชอบของคณะกรรมการ ต่อรายงานทางการเงิน

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

คณะกรรมการบริษัทเป็นผู้รับผิดชอบต่องบการเงินของบริษัท ศรีไทยซุปเปอร์แวร์ จำกัด (มหาชน)
และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปี ในการจัดทำงบการเงิน
บริษัทได้พิจารณาเลือกใช้นโยบายบัญชีที่เหมาะสม
ถือปฏิบัติโดยสม่ำเสมอและเป็นไปตามมาตรฐานการบัญชีที่รับรองทั่วไป
รวมทั้งได้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้น นักลงทุนทั่วไปและผู้มีส่วนได้เสียอย่างเหมาะสม

งบการเงินของบริษัท
และงบการเงินรวมของบริษัทและบริษัทย่อยได้รับการตรวจสอบโดยผู้สอบบัญชีของบริษัทคือ บริษัท
ไพร้ซวอเตอร์เฮาส์คูเปอร์ส เอบีเอเอส จำกัด
โดยคณะกรรมการบริษัทและผู้บริหารได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
ซึ่งความเห็นของผู้สอบบัญชีได้ปรากฏในรายงานของผู้สอบบัญชีซึ่งแสดงไว้ในรายงานประจำปีแล้ว

คณะกรรมการบริษัท จัดให้มีระบบการบริหารความเสี่ยง และการควบคุมภายในที่เพียงพอ
เพื่อให้มั่นใจได้อย่างมีเหตุผลว่าข้อมูลทางบัญชีมีความถูกต้องครบถ้วนและเพียงพอที่จะดำรงไว้ซึ่งทรัพย์สินตลอดจนเพื่อป้องกันไม่ให้เกิดการทุจริตหรือมีการดำเนินการที่ผิดปกติอย่างมีสาระสำคัญ

คณะกรรมการบริษัท ได้แต่งตั้งคณะกรรมการตรวจสอบ
เพื่อทำหน้าที่สอบทานนโยบายการบัญชีและคุณภาพของรายงานทางการเงิน ระบบการควบคุมภายใน
การตรวจสอบภายใน ระบบการบริหารความเสี่ยง ตลอดจนการเปิดเผยข้อมูลรายการระหว่างกัน
ทั้งนี้ความเห็นของคณะกรรมการตรวจสอบเกี่ยวกับเรื่องดังกล่าวปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัท
มีความเห็นว่าโครงสร้างการบริหารและระบบการควบคุมภายในของบริษัทโดยรวมอยู่ในระดับที่น่าพอใจ
และผลการตรวจสอบของผู้สอบบัญชีของบริษัทที่ไม่มีเงื่อนไขและไม่มีข้อสังเกต
ทำให้เชื่อได้ว่างบการเงินของบริษัท ศรีไทยซุปเปอร์แวร์ จำกัด (มหาชน)
และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
สำหรับปีสิ้นสุดวันที่ 31 ธันวาคม พ.ศ. 2551 ได้แสดงฐานะการเงิน
ผลการดำเนินงานและกระแสเงินสดถูกต้องตามที่ควรในสาระสำคัญตามหลักการบัญชีที่รับรองทั่วไป
และได้ปฏิบัติถูกต้องตามกฎหมายและกฎระเบียบที่เกี่ยวข้อง

[] ในนามคณะกรรมการบริษัท

(นายสนั่น อังอุบลกุล)

ประธานกรรมการบริษัท

รายงานคณะกรรมการตรวจสอบ

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

คณะกรรมการตรวจสอบของ บริษัท ศรีไทยซุปเปอร์แวร์ จำกัด (มหาชน) ซึ่งประกอบด้วย
นายวิโรจน์ เลาหะพันธุ์ ประธานฯ นายเอ้งฮัก นนทิการ กับ นายสุชาติ บุญบรรเจิดศรี
กรรมการตรวจสอบ ซึ่งเป็นกรรมการอิสระของบริษัท
คณะกรรมการตรวจสอบควบคุมงานการตรวจสอบภายในของบริษัทและบริษัทในเครือ
และประชุมพิจารณาผลงานการตรวจสอบภายในร่วมกันรวม 4 ครั้ง ทุกครั้งมีตัวแทนผู้บริหาร
ผู้สอบบัญชีรับอนุญาต
และหัวหน้าหน่วยงานตรวจสอบภายในของบริษัทซึ่งทำหน้าที่เลขานุการของคณะกรรมการตรวจสอบเข้าร่วมประชุมชี้แจงตามวาระที่เกี่ยวข้องเสมอ
คณะกรรมการได้พิจารณาร่วมกันอย่างอิสระ ในฐานะมืออาชีพ
และได้รายงานผลการประชุมทุกครั้งให้คณะกรรมการของบริษัททราบและดำเนินการแล้วแต่กรณี
ซึ่งมีสาระสำคัญสรุปได้ดังนี้

1.  การจัดทำงบการเงินประจำปี พ.ศ. 2551

งบการเงินของบริษัท ศรีไทยซุปเปอร์แวร์ จำกัด (มหาชน) จัดทำขึ้นตามพระราชบัญญัติการบัญชี
พ.ศ. 2543 และประกาศของกรมพัฒนาธุรกิจการค้า กระทรวงพาณิชย์ และตามมาตรฐานการบัญชี
ซึ่งประกาศใช้โดยสภาวิชาชีพบัญชี ในพระบรมราชูปถัมภ์
และได้รับการตรวจสอบโดยผู้สอบบัญชีรับอนุญาตที่ได้รับความเห็นชอบจากคณะกรรมการกำกับหลักทรัพย์และตลาดหลักทรัพย์
และได้รับการแต่งตั้งจากที่ประชุมใหญ่ผู้ถือหุ้น งบการเงินของบริษัทมีการเปิดเผยข้อมูลอย่างเพียงพอ
หากมีข้อสังเกตใดจากผู้สอบบัญชีรับอนุญาต บริษัทก็จะนำมาปรับปรุงให้ถูกต้องและเหมาะสมเสมอ

2.  ระบบการควบคุมภายใน

บริษัทมีระบบการควบคุมภายในที่ดีและได้มีการปรับปรุงอยู่เสมอตามเกณฑ์ที่ตลาดหลักทรัพย์แห่งประเทศไทยหรือสำนักงานคณะกรรมการกำกับหลักทรัพย์และตลาดหลักทรัพย์แนะนำผ่านทางสมาคมส่งเสริมสถาบันกรรมการบริษัทไทย
(IOD) โดยเฉพาะเรื่องการควบคุมวัตถุดิบ การจัดซื้อสินค้าของบริษัทย่อย
รวมทั้งการควบคุมเอกสารการเงิน
สำหรับธุรกิจซื้อมาขายไปได้มีการปรับปรุงระบบการควบคุมจำนวนสินค้าให้มีประสิทธิภาพดีกว่าปีก่อน
ส่วนงานตรวจสอบภายในก็ได้มีการเพิ่มอัตรากำลังให้เพียงพอกับปริมาณงานอย่างเหมาะสมสำหรับการตรวจสอบผลการดำเนินงานของบริษัทย่อยและบริษัทร่วม
เพื่อติดตามผลการดำเนินการ
รวมทั้งมีการแต่งตั้งเจ้าหน้าที่ของหน่วยตรวจสอบภายในให้รับผิดชอบในการจัดทำงบการเงินรวมโดยเฉพาะ
เพื่อให้เป็นตามมาตรฐานที่ทางราชการกำหนด ตั้งแต่ปีการเงิน 2551 เป็นต้นมา

3.  การบริหารความเสี่ยง

บริษัทได้แต่งตั้งอนุกรรมการบริหารความเสี่ยง 1 คณะ ต่างหากจากคณะกรรมการตรวจสอบ
อนุกรรมการบริหารความเสี่ยงประกอบด้วย
รองกรรมการผู้จัดการด้านการเงินและบริหารของบริษัทเป็นประธานอนุกรรมการ
และมีผู้อำนวยการส่วนงานด้านการผลิต การขาย และการเงิน ร่วมเป็นอนุกรรมการ
มีการประชุมอนุกรรมการปีละ 12 ครั้ง
และทุกครั้งได้นำผลการประชุมเสนอให้คณะกรรมการตรวจสอบทราบและพิจารณาให้ความเห็นและเสนอแนะ
คณะอนุกรรมการฯได้กำหนดแผนป้องกันความเสี่ยงไว้เผชิญกับภาวะเศรษฐกิจหรือเหตุการณ์ที่นอกเหนือการควบคุมของบริษัท
แต่มีผลกระทบต่อการบริหารธุรกิจของบริษัทด้วย

4.  การปฎิบัติตามพระราชบัญญัติหลักทรัพย์และตลาดหลักทรัพย์ รวมถึงกฎหมายที่เกี่ยวข้อง

คณะกรรมการตรวจสอบได้สอบทานสรุปรายการที่เกิดขึ้นกับบุคคลและกิจการที่เกี่ยวข้องกันทุกไตรมาสเทียบกับบุคคลภายนอก
ไม่ปรากฏว่าบริษัทได้รับความเสียหายอย่างเป็นนัยสำคัญ หรือมีความขัดแย้งทางผลประโยชน์
แต่เป็นข้อตกลงทางการค้าในลักษณะเดียวกับที่วิญญูชนพึงกระทำกับคู่สัญญาทั่วไป
และในขณะเดียวกันก็ไม่พบว่าได้มีการกระทำการใดที่เอื้อประโยชน์ให้แก่กรรมการหรือผู้บริหาร
นอกเหนือจากค่าตอบแทนที่ควรได้รับ
ซึ่งเป็นเหตุให้บริษัทได้รับความเสียหายหรือขัดแย้งกับผลประโยชน์ของบริษัท

บริษัทได้ปฏิบัติตามระเบียบการกำกับดูแลกิจการที่ดีตามที่กำหนดไว้ และจากการประเมินผลในปี
2551
โดยสมาคมส่งเสริมสถาบันกรรมการบริษัทไทยร่วมกับสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย บริษัทก็ได้รับคะแนน 84%
สูงกว่าดัชนีภาพรวมของกลุ่มบริษัทตามดัชนี SET100 และบริษัทจดทะเบียนโดยรวม

5.  การแต่งตั้งผู้สอบบัญชีสำหรับงบการเงินประจำปี 2552

คณะกรรมการตรวจสอบ ขอเสนอแนะต่อที่ประชุมใหญ่ผู้ถือหุ้นบริษัทว่าสมควรมีมติแต่งตั้งให้
นายประสัณห์ เชื้อพานิช ผู้สอบบัญชีรับอนุญาตเลขที่ 3051 หรือนางสาวแน่งน้อย เจริญทวีทรัพย์
ผู้สอบบัญชีรับอนุญาต เลขที่ 3044 หรือนายขจรเกียรติ อรุณไพโรจนกุล ผู้สอบบัญชีรับอนุญาตเลขที่
3445 ในนามบริษัท ไพร้ซวอเตอร์เฮาส์คูเปอร์ส เอบีเอเอส จำกัด เป็นผู้สอบบัญชีของบริษัท
โดยให้คนใดคนหนึ่งเป็นผู้ทำการตรวจสอบและแสดงความเห็นต่องบการเงินของบริษัท
ในกรณีที่ผู้สอบบัญชีรับอนุญาตดังกล่าวไม่สามารถปฏิบัติงานได้ ให้บริษัท ไพร้ซวอเตอร์เฮาส์คูเปอร์ส
เอบีเอเอส จำกัด จัดหาผู้สอบบัญชีรับอนุญาตอื่นของบริษัท ไพร้ซวอเตอร์เฮาส์คูเปอร์ส เอบีเอเอส
จำกัด ปฏิบัติงานแทนได้ สำหรับรอบระยะเวลาบัญชีประจำปี 2552 โดยมีค่าตอบแทนเบ็ดเสร็จรวม
2,270,000 บาท (สองล้านสองแสนเจ็ดหมื่นบาทถ้วน) ซึ่งเป็นราคาที่สมควร

ในนามคณะกรรมการตรวจสอบ

[] บริษัท ศรีไทยซุปเปอร์แวร์ จำกัด (มหาชน)

(นายวิโรจน์ เลาหะพันธุ์)

ประธานกรรมการตรวจสอบ

กรุงเทพมหานคร

กุมภาพันธ์ 2552